‘Yehowa Vɔvɔ̃ Enye Nunya’
‘Yehowa Vɔvɔ̃ Enye Nunya’
“MINA míase nyaawo katã fe tafonya be: Vɔ̃ Mawu, eye nalé efe seawo me ɖe asi; elabena esia nye amegbetɔwo katã tɔ!” (Nyagblɔla 12:13) Nyatafonya vevi aɖee nye esia Mawu fe gbɔgbɔ ʋã blema Israel-fia Salomo wògblɔ lo! Blemafofo Hiob hã kpɔ asixɔxɔ si le Mawu vɔvɔ̃ ŋu, elabena egblɔ be: “Kpɔ ɖa, [Yehowa] vɔvɔ̃ enye nunya, eye vɔ̃tsitsri enye gɔmesese.”—Hiob 28:28.
Biblia te gbe ɖe alesi wòhiã vevie be míavɔ̃ Yehowae dzi. Nukatae wòanye nunyanu míawɔ ne míevɔ̃ Mawu? Mɔ ka nue mawuvɔvɔ̃ ɖea vi na mía ŋutɔwo kple mí subɔla vavãwo fe fufofoa katã le? Lododowo ta 14 fe kpukpui 26-35 ɖo nyabiase siawo ŋu. *
Afisi “Dzidefo Vevi” Tsona
Salomo gblɔ be: “Dzidefo vevi le Yehowa-vɔvɔ̃ me, eye sitsofe wònye na viawo.” (Lododowo 14:26) Menye ame bubu aɖeke gbɔe mawuvɔ̃la fe dzidefo tsona wu Mawu nyatefetɔ kple ŋusẽkatãtɔ, Yehowa, gbɔ o. Eyata mewɔ nuku o be amesia nɔa te ɖe nusiwo dzea ŋgɔe la nu dzinɔamefotɔe! Agbe didi nɔnɔ kple etsɔme si me dzidzɔ le ye le elalam.
Ke amesiwo le ŋu ɖom ɖe xexeame—ɖe efe ɖoɖowo, habɔbɔwo, nukpɔsusuwo, kple nu nyuiwo—ŋu fe etsɔme ya ɖe? Aleke kee wofe etsɔme anyoe o, manɔ anyi adidi o, elabena Biblia gblɔ be: “Xexeame va yina kple efe nudzodzrowo; ke amesi wɔa Mawu fe lɔlɔ̃nu la, nɔa anyi yi ɖe mavɔmavɔ me.” (Yohanes I, 2:17) Ekema, ɖe susu aɖe li si ta ‘míalɔ̃ xexeame alo nusiwo le emea’?—Yohanes I, 2:15.
Afɔ kawoe dzila mawuvɔ̃la ate ŋu aɖe ahaka ɖe edzi be “sitsofe wònye na viawo”? Hakpala la dzi ha be: “Viwo, miva, milé to ɖe ŋunye, ne mafia Yehowa-vɔvɔ̃ mi!” (Psalmo 34:12) Ne dzilawo ŋutɔ ɖo kpɔɖeŋu nyui hefia nu wo viwo be woavɔ̃ Mawu la, ekema anɔ eme godoo be woava tsi azu ŋutsu kple nyɔnu siwo kana ɖe Yehowa dzi vevie.—Lododowo 22:6.
Salomo yi edzi gblɔ be: “Yehowa-vɔvɔ̃ enye agbevudo, ne woafo asa na ku fe mɔ̃.” (Lododowo 14:27) Yehowa-vɔvɔ̃ nye “agbevudo” elabena Mawu vavã lae nye “tsi gbagbe vudo la.” (Yeremya 2:13) Sidzedze Yehowa kple Yesu Kristo ate ŋu ana woakpɔ agbe mavɔ. (Yohanes 17:3) Mawuvɔvɔ̃ kpena ɖe mía ŋu míefoa asa na ku fe mɔ̃wo hã. Aleke? Lododowo 13:14 gblɔ be: “Nunyala fe nufiame la, agbevudo wònye, ne woafo asa na ku fe mɔ̃.” Ne míevɔ̃a Yehowa, wɔa efe se dzi, eye míeɖea mɔ efe Nya la fiaa mɔ míafe afɔtofewo la, ɖe mekpɔa mía ta tsoa nuwɔna kple seselelãme siwo gblẽa nu le ame ŋu, siwo ate ŋu ana ame naku kaba, me oa?
‘Eɖoa Atsyɔ̃ na Fia’
Salomo nye fia mawuvɔ̃la si ɖo to Yehowa le efe fiaɖuɣi fe akpa gãtɔ me. Esia na efe Lododowo 14:28 ɖo eŋu be: “Fia fe atsyɔ̃ le dukɔ fe agbɔsɔsɔ me; ke ne amewo zu ʋɛ la, ekema amegãɖuɖu yi to.” Alesi nuwo le edzi dzem na dumeviwo ye wotsɔ nyana ne fia aɖe le dzi ɖum nyuie. Ne ame gbogbo aɖewo di be yewoanɔ efe dziɖuɖu te la, ekema efia be enye dziɖula nyui. Salomo “[ɖu] fia tso atsiafu [si nye Ƒudzĩa] nu yi atsiafu [si nye Mediteranea-fua] nu, tso [Frat] tɔsisi la nu ɖaseɖe anyigba fe mlɔenuwo ke.” (Psalmo 72:6-8) Ŋutifafa kple nudzedziname si nɔ anyi le efe fiaɖuɣi la tɔgbe menɔ anyi kpɔ o. (Fiawo I, 5: 4, 5) Salomo fe fiaɖuɖu kpɔ dzidzedze. Gake ne dukɔa mekpɔ ŋudzedze ɖe amegã aɖe ŋu o la, enyea ŋukpe nɛ.dziɖuɖu li ke. Gake nukae ana woanya ne fia aɖe le dzi ɖum nyuie?
Nya kae míate ŋu agblɔ tso Salomo Gãtɔ, si nye Mesia Fia Yesu Kristo, fe ŋutikɔkɔe ŋu le go sia me? Wò ya bu ame gbogbo siwo bɔbɔ ɖe ete egbea ŋu kpɔ. Le anyigba bliboa dzi la, ŋutsu kple nyɔnu mawuvɔ̃la siwo wu miliɔn ade tiae xoxo be yewoanɔ Kristo fe dziɖuɖu te. Woxɔ Yesu dzi se, eye wowɔa ɖeka dea ta agu na Mawu gbagbe la le nyatefe me. (Yohanes 14:1) Kaka Ƒe Akpe Ðeka Dziɖuɖua nawu enu la, woafɔ amesiwo katã dzi Mawu le ŋku ɖomee la ɖe tsitre. Ekema ame dzɔdzɔe kpɔdzidzɔ siwo kpɔ ŋudzedze ɖe wofe Fia ŋu la ayɔ paradisonyigba dzi. Ema anye kpeɖodzi gã aɖe be Kristo fe dziɖuɖu kpɔ dzidzedze! Mina míalé Fiaɖufemɔkpɔkpɔ nyui si le mía si la me ɖe asi.
Gbɔgbɔ Kple Ŋutilã me Viɖewo
Mawu vɔvɔ̃ bubutɔe ate ŋu ana míafe dzi nadze eme eye míafe susu hã nadze akɔ anyi. Nusitae wòle aleae nye be nuŋububu nyuie kple nugɔmesese hã nye nunya fe akpa aɖe. Lododowo 14:29 gblɔ be: “Dzigbɔɖitɔ la, nunya geɖe le esi; ke dɔmedzoetɔ doa boblo bometsitsi.” Nugɔmesese kpena ɖe mía ŋu míekpɔnɛ dzea sii be ne míedoa dziku kabakaba la, agblẽ nu le mía ŋu le gbɔgbɔ me. “Kewɔwɔ, dzrewɔwɔ, ŋuʋaʋã, dɔmedzoedodowo, dzrehehewo” hã le dɔwɔwɔ siwo ate ŋu ana ‘míanyi mawufiaɖufe la fe dome o’ dome. (Galatiatɔwo 5:19-21) Woxlɔ̃ nu mí be míagalé dziku ɖe dɔme o, ne mía tɔ dzɔ gɔ̃ hã. (Efesotɔwo 4:26, 27) Eye dzimagbɔɖi ate ŋu ana míafo nu tamemabumabutɔe ahawɔ nusi ava ve mí emegbe.
Israel-fia la gblɔ tso nusiwo dzikudodo gblẽna le ame fe lãmesẽ ŋu ŋuti be: “Dzi nyodɔme enye agbe le lã me; ke ŋuʋaʋã enye ŋuɖui le fuwo me.” (Lododowo 14:30) Dɔléle siwo dziku kple dɔmedzoe hena vɛ dometɔ aɖewoe nye akɔtadɔ, ʋusɔgbɔdɔ, aklã fe dɔmawɔmawɔ nyuie, eye wògblẽa nu le fomeɖe alo ba si nɔa dɔme hã ŋu. Atikewɔlawo gblɔ be dzikudodo kple dɔmedzoedodo hã nye seselelãme siwo hona dɔlélewo abe dɔmebi, klabi, gbɔxi, ŋutigbalẽdɔlélewo, kple dɔgbo fe nuɖuɖu matumatu nyuie alo hena wo vɛ na ame. Gake “dzi si ŋu fa nana agbe ɖoa ŋutilã la me.” (Lododowo 14:30, New International Version) Ekema, nunya le eme be “míanɔ nusiwo nye ŋutifafatɔ kple nusiwo woatsɔ atu ame nɔewo la yome.”—Romatɔwo 14:19.
Mawuvɔvɔ̃ Kpena Ðe Mía Ŋu Míekpɔa Ame Ŋkume O
Salomo gblɔ be: “Amesi te ame tsɛ ɖe anyi la, ɖea alɔme le ewɔla ŋu; ke amesi vea ame dahe nu la, dea bubu eŋu.” (Lododowo 14:31) Mawuvɔ̃la nyae be Wɔla ɖekae wɔ amegbetɔwo katã, si nye Yehowa Mawu. Eyata mía havie ame dahewo hã nye, eye alesi míewɔa nu ɖe wo ŋui la ɖea alesi míebua amefomea Wɔla lae fiana. Be míakɔ Mawu ŋu la, ele be míawɔ nu kple ame bubuwo nyuie ameŋkumemakpɔmakpɔtɔe. Ele be míakpɔ Kristotɔ si dzi ŋutilãmenuwo mede o fe gbɔgbɔ me nuhiahiãwo gbɔ ameŋkumemakpɔmakpɔtɔe. Ele be míatsɔ Mawu fe Fiaɖufeŋutinyanyuia yi na ame dahewo kple kesinɔtɔwo siaa.
Fia nyanu la fo nu tso viɖe bubu si dona tsoa mawuvɔvɔ̃ me ŋu ale: “Woatsɔ ame vɔ̃ɖi fe vɔ̃wɔwɔ atutui afu anyi; ke ame dzɔdzɔe la akpɔ sitsofe le efe [nutefewɔwɔ] me.” (Lododowo 14:32) Aleke wotutua ame vɔ̃ɖi fua anyii? Wogblɔ be esia fia be ne dzɔgbevɔ̃e dzɔ ɖe edzi la, magate ŋu afɔ tso eme o. Gake ne afɔku dzɔ ɖe mawuvɔ̃la ya dzi la, eɖoa ŋu ɖe nutefewɔwɔ na Mawu ŋu. Esi wòɖoa ŋu ɖe Yehowa ŋu bliboe vaseɖe ku me gɔ̃ hã ta la, eɖoa tame kplikpaa abe Hiob ene, amesi gblɔ be: “Nyemasẽ nu le nye fɔmaɖimaɖi ŋu, vaseɖe esime mamia nu o.”—Hiob 27:5.
Hafi míalé nutefewɔwɔ me ɖe asi la, ele be mawusosroɖa kple nunya nanɔ mía si. Ke afikae míate ŋu akpɔ nunya le? Lododowo 14:33 ɖo eŋu be: “Nunya le nugɔmeselawo fe dzi me, eye wòɖea eɖokui fiana le bometsilawo dome.” Nyatefee, woate ŋu akpɔ nunya le nugɔmesela fe dzi me vavã. Gake mɔ ka nue wòɖea eɖokui fiana le bometsilawo dome le? Numekugbalẽ aɖe gblɔ be “esi wònye bometsila dina vevie be yeadze nunyalae ta la, egblɔa nusi wòsusu be nunya le eme la blablabla, gake eva dzena mlɔeba be bometsitsie.”
‘Edoa Dukɔ Ðe Dzi’
Israel-fia la trɔ míafe susu tso ŋusẽ si mawuvɔvɔ̃ kpɔna ɖe ame ɖekaɖekawo dzi yi ŋusẽ si wòkpɔna ɖe dukɔ blibo dzi ale: “Dzɔdzɔenyenye doa dukɔ ɖe dzi; ke nuvɔ̃ enye anyigbadzitɔwo fe ahɔhlɔ̃bɔbɔ.” (Lododowo 14:34) Gɔmeɖose sia dze nyuie le Israel-dukɔa gome lo! Esi Israel-viwo ku ɖe Mawu fe dzidzenu kɔkɔawo ŋu ta la, wodo wo ɖe dzi ɖe dukɔ siwo katã fo xlã wo ŋu. Gake tomaɖomaɖo enuenu na Israel-dukɔa ɖu ŋukpe, eye mlɔeba Yehowa va gbe nu le egbɔ. Gɔmeɖose siawo ku ɖe Mawu fe amewo ŋu egbea hã. Kristo-hamea to vovo tso xexeame gbɔ elabena ewɔna ɖe Mawu fe gɔmeɖose dzɔdzɔewo dzi pɛpɛpɛ. Gake hafi ɖofe kɔkɔ ma nakpɔtɔ anɔ anyi la, ele be mía dometɔ ɖesiaɖe nanɔ agbe dzadzɛ. Ŋukpe koe nuvɔ̃wɔwɔ ado mía ŋutɔwo, hamea, kple Mawu siaa.
Esi Salomo nɔ nusi nana fia kpɔa dzidzɔ gblɔm la, ebe: “Dɔla nyanu fe nu anyo fia ŋu; ke ado dziku ɖe esi wɔa ŋukpenanu la ŋu.” (Lododowo 14:35) Eye Lododowo 16:13 gblɔ be: “Nuyi dzɔdzɔe dzea fiawo ŋu; eye amesi fe nyawo le etefe la, wolɔ̃na.” Ẽ, Yesu Kristo, mía Kplɔla kple Fia, kpɔa dzidzɔ ne míewɔ nu dzɔdzɔe eye míeɖe nugɔmesese fia hezã míafe nuyiwo le Fiaɖufegbefãɖeɖe kple nusrɔ̃lawo wɔwɔ dɔa me. Eyata, mina míawɔ ɖesiaɖe ado vevie nu le dɔ ma me esi míele vivi sem le yayra siwo Mawu vavã la vɔvɔ̃ hena vɛ me.
[Etenuŋɔŋlɔ]
^ mm. 3 Hena Lododowo 14:1-25 me dzodzro la, kpɔ Gbetakpɔxɔ, November 15, 2004, axa 26-9, kple July 15, 2005, axa 17-20.
[Nɔnɔmetata si le axa 15]
Woate ŋu afia mawuvɔvɔ̃ ame
ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn